b'\n_START_ARTICLE_\nPomaran\xc4\x8da\n_START_SECTION_\nPodvrste in varietete\n_START_PARAGRAPH_\nPomaran\xc4\x8da je poznana v ne\xc5\xa1tetih varietetah, a skoraj vse spadajo v podvrsto Sladkih pomaran\xc4\x8d, medtem ko je podvrsta Grenkih pomaran\xc4\x8d skoraj neznana. _NEWLINE_Grenka pomaran\xc4\x8da (Citrus x aurantium) se razlikuje od sladke po dalj\xc5\xa1ih trnih ob listih, po temnej\xc5\xa1i barvi listov, po mo\xc4\x8dnej\xc5\xa1em vonju listja in cvetov, po bolj \xc5\xbeivo obarvanem in bolj hrapavem olupku ploda, predvsem pa po svojstvenem sladko-grenkem okusu krhljev. Arabci so jo gojili \xc5\xbee v devetem stoletju in leta 1002 so jo zasadili na Siciliji. Danes se goji povsod skupaj z ostalimi agrumi, ki se normalno nanjo cepijo. Sadje je sicer okusno, a pride redko na trg, ker se ve\xc4\x8dinoma izkoristi v \xc5\xbeivilski in farmacevtski industriji. Olupljeni krhlji se uporabijo za marmelade in kandirano sadje, iz olupkov se pa izdelujejo likerji (cura\xc3\xa7ao, razne gren\xc4\x8dice in drugi). Tudi industrija zdravil uporablja predvsem olupke za pripravo digestivnih sredstev in pripomo\xc4\x8dkov pri \xc5\xbeelod\xc4\x8dnih motnjah._NEWLINE_Sladka pomaran\xc4\x8da je priljubljen zimski sade\xc5\xbe, ki ga pri nas vsi poznamo. Njegova domovina je Kitajska in baje so ga prinesli v Evropo \xc5\xa1ele v \xc5\xa1tirinajstem stoletju portugalski pomor\xc5\xa1\xc4\x8daki; v literaturi devetnajstega stoletja se \xc5\xa1e ponekod omenja kot \xc2\xbbportugalka\xc2\xab. Stari latinski viri pa dajo razumeti, da so Rimljani poznali pomaran\xc4\x8do \xc5\xbee v prvem stoletju. Gojili so jo na Siciliji in imenovali so jo \xc2\xbbmelaran\xc4\x8da\xc2\xab, kar bi lahko pomenilo, da je pri\xc5\xa1la iz Azije po kopnem. Obe teoriji utegneta biti pravilni. Pomaran\xc4\x8da je najbr\xc5\xbe res zelo zgodaj pri\xc5\xa1la po karavanskih poteh v Evropo, a se je obnesla le na dovolj topli Siciliji, kjer je pa kultura obti\xc4\x8dala. \xc5\xa0ele po stoletjih so jo podjetni Portugalci raz\xc5\xa1irili po vsem svetu. Danes je to najbolj raz\xc5\xa1irjen agrum na svetu in se prideluje v ne\xc5\xa1tetih varietetah. Nekatere so rumene (taroko, bionda), druge rde\xc4\x8de (moro, sanguinela), nekatere ve\xc4\x8dje in lep\xc5\xa1e, druge bolj skromnega videza in tanj\xc5\xa1ega olupka, a bolj so\xc4\x8dne in zato primerne za sokove. Samo v Italiji se preko dvajset varietet goji za namizno sadje in prav toliko drugih za sokove. Drugod po svetu so sicer vse te varietete znane in gojene, a vsako podro\xc4\x8dje ima tudi veliko svojih posebnih varietet. Zanimivo je, da povsod v Evropi bolj cenimo rde\xc4\x8de pomaran\xc4\x8de, medtem ko imajo Angle\xc5\xbei in Ameri\xc4\x8dani raje rumene. Vsekakor se vse sladke pomaran\xc4\x8de uporabljajo sve\xc5\xbee; edini industrijski poseg na sade\xc5\xbeih je pridobivanje sokov s kratko zapadlostjo, \xc4\x8digar stranski produkt so semena, ki so uporabna za pridobivanje olja.\n_START_SECTION_\nOpis\n_START_PARAGRAPH_\nPomaran\xc4\x8da je do 12 metrov visoko drevo s podolgovatimi mesnatimi listi in popolnoma belimi cvetovi. Mladi poganjki so vedno zeleni, nikoli rde\xc4\x8dkasti. Plodovi so okrogli, tipi\xc4\x8dno oran\xc5\xbene barve bodisi v olupku kot v notranjosti. Zna\xc4\x8dilna hrapavost olupka se omenja tudi v zvezi s popolnoma tujimi pojmi; govorimo na primer o \xc2\xbbpomaran\xc4\x8dno hrapavi ko\xc5\xbei\xc2\xab\xc2\xa0v dermatologiji in o \xc2\xbbpomaran\xc4\x8dno hrapavih povr\xc5\xa1inah\xc2\xab\xc2\xa0v gradbeni\xc5\xa1tvu in soboslikarstvu. S pomaran\xc4\x8dnimi cvetovi (danes zgolj umetnimi) ponekod izdelujejo poro\xc4\x8dne ven\xc4\x8dke in krasijo cerkve ob porokah, kar naj bi spominjalo na nevestino devi\xc5\xa1tvo._NEWLINE_Grenka pomaran\xc4\x8da je bolj trpe\xc5\xbena od sladke, zato agronomi po navadi cepijo nanjo vse nove varietete, ve\xc4\x8dkrat pa tudi \xc5\xbee obstoje\xc4\x8de, da s tem utrdijo dolo\xc4\x8dene kvalitetne lastnosti. Doba mirovanja pomaran\xc4\x8de traja samo tri mesece, zato imajo drevesa dovolj \xc4\x8dasa, da isto\xc4\x8dasno cvetijo in obrodijo, kar ustvarja posebno prijeten videz. Prvi plodovi so zreli \xc5\xbee novembra/decembra, zadnje poberejo nekje v maju. Odraslo drevo nudi okoli 500 sade\xc5\xbeev letno.\n_START_SECTION_\nEsence\n_START_PARAGRAPH_\nPomaran\xc4\x8dni olupek je zelo bogat vir eteri\xc4\x8dnih olj, od katerih so najva\xc5\xbenej\xc5\xa1e: olje grenke pomaran\xc4\x8de, olje sladke pomaran\xc4\x8de, pomaran\xc4\x8devi terpeni in deterpenirana esenca. NEROLI je cvetna esenca in se pridobiva iz cvetov pomaran\xc4\x8de,PETITGRAIN pa je listna esesnca ali eteri\xc4\x8dno olje in se pridobiva iz listov pomaran\xc4\x8de._NEWLINE_Esen\xc4\x8dno (eteri\xc4\x8dno) olje grenke pomaran\xc4\x8de (tudi bigarade) je oljnata teko\xc4\x8dina svetlo rumene ali oran\xc5\xbene barve, ki se pridobiva iz olupkov grenkih pomaran\xc4\x8d. Je grenkega okusa in delno topljivo v alkoholu. Sestavljeno je v glavnem iz limonina. Zbuja tek in pospe\xc5\xa1uje prebavo. V industriji se v\xc4\x8dasih ponareja s terpeni._NEWLINE_Esen\xc4\x8dno olje sladke pomaran\xc4\x8de ali portugalska esenca je teko\xc4\x8dina rumeno-oran\xc5\xbene barve, sladkega okusa in prijetnega vonja, ki se z lahkoto topi v alkoholu. Vsebuje preko 90\xc2\xa0% limonina. Uporablja se predvsem za izdelavo parfemov in likerjev, a je obi\xc4\x8dajno ponarejeno z esen\xc4\x8dnim oljem grenke pomaran\xc4\x8de ali limone in s terpeni. _NEWLINE_Pomaran\xc4\x8dev terpen je brezbarvna teko\xc4\x8dina, skoraj \xc4\x8disti limonin, in se uporablja samo za industrijsko ponarejanje pomaran\xc4\x8devih in limoninih esenc._NEWLINE_Deterpenirana esenca je tista, iz katere so bili kemijsko odstranjeni terpeni, ki ve\xc4\x8dkrat negativno vplivajo na vonj in bistrost esence. Po deterpenaciji postane teko\xc4\x8dina temno rumena, lahko topljiva in predvsem mo\xc4\x8dno di\xc5\xa1e\xc4\x8da po pomaran\xc4\x8di._NEWLINE_Cvetna esenca ali neroli se pridobiva iz samih cvetov in je razumljivo zelo dragocena. Uporablja se za kvalitetne parfeme, a je ve\xc4\x8dkrat ponarejena._NEWLINE_Petitgrain je nekak\xc5\xa1na imitacija nerolija. Pridobiva se z destilacijo listov in mladih vejic grenke pomaran\xc4\x8de.\n_START_SECTION_\nZdravilstvo\n_START_PARAGRAPH_\nV zdravilstvu se uporabljajo razni deli pomaran\xc4\x8de, predvsem lupina nezrelega ploda, listje in cvetje grenke pomaran\xc4\x8de. Nezreli plod, ko ga je \xc5\xa1e samo lupina, je najbolj primeren za izdelovanje galenskih preparatov, ki pospe\xc5\xa1ujejo tek, na primer sirupov, \xc4\x8dajev, tinktur in pra\xc5\xa1kov. Iz cvetov destilirajo nanfo, to je vodo, ki se uporablja kot dodatek in red\xc4\x8dilo za razne preparate. Iz listov se pa pridobiva aromati\xc4\x8dni kis, ki je podlaga dezinfekcijskih sredstev za ustno votlino in grlo.'